Boek: Die Rietrotte en die rowers (Deel twee) | Maroela Media
Ná 'n maand in Rietvallei Hoërskool is Daniël du Randt 'n Rietrot tot in sy kleintoontjienael se voorste punt. Peet Pretorius het egter steeds nie die boodskap gekry dat ontgroening, oftewel oriëntering, nie meer plaasvind nie en Daniël-hulle moet mooi loop om uit sy kloue te bly.
Tussendeur oefen die seuns kliphard vir die groot atletiekbyeenkoms in Johannesburg. Dié uitstappie ontaard egter in iets wat Daniël nie in sy wildste verbeelding sou kon voorstel nie.
Nerine Ahlers het aan Hoërskool Menlopark gematrikuleer en studeer aan die Universiteit van Pretoria waar sy 'n meestersgraad verwerf het. As gekwalifiseerde taalonderwyseres gee sy Frans vir hoërskoolleerders.
Ahlers en haar man woon in Pretoria en hulle het twee dogters. Sy skryf ook sketse, kortverhale, tienertoneelstukke en radiodramas. Ahlers is mal oor lees, vertaalwerk, stap en hou graag saam met haar gesin vakansie by die see of in die wildtuin.
Sy is die skrywer van Onkant en medeskrywer van Liefde is …, Ek en jy, Weg en die gewilde SSS-reeks. Dit sluit Selfone, skelms en sjokolade, SMS'e, skurke en spinnekoppe en Sepiesterre, sokkies en skobbejakke in. Liefde is … en Selfone, skelms en sjokolade het albei ATKV-Kinderboektoekennings ontvang.